## Örömhír

**A 22. zsoltár válasza:** Az Úr nékem pásztorom, \* ínséget nem kell látnom.

**Evangélium (Mt 25,31-46)**

Abban az időben Jézus így szólt tanítványaihoz: Amikor az Emberfia eljön az ő dicsőségében, összes angyalának kíséretében, és helyet foglal dicsőséges trónusán, akkor minden nemzet összesereglik előtte, ő pedig elválasztja őket egymástól, miként a pásztor elválasztja a juhokat a kosoktól; a juhokat a jobbjára állítja, a kosokat pedig a baljára. Azután a király így szól a jobbján állókhoz: ,jöjjetek, Atyám áldottai, vegyétek birtokba a világ kezdetétől nektek készített országot! Mert éhes voltam és ti ennem adtatok; szomjas voltam, és ti innom adtatok; idegen voltam, s ti befogadtatok; ruhátlan voltam, és ti betakartatok; beteg voltam, és ti fölkerestetek; börtönben voltam, és ti meglátogattatok!” Erre megkérdezik tőle az igazak: „Uram, mikor láttunk téged éhezni, hogy enni adtunk volna neked, vagy szomjazni, hogy inni adtunk volna? Mikor láttunk idegenként, hogy befogadtunk volna, vagy ruhátlanul, hogy betakartunk volna téged? Mikor láttunk betegen vagy börtönben, hogy meglátogattunk volna?” Akkor a király így felel: „Bizony, mondom nektek: Amit e legkisebb testvéreim közül eggyel is tettetek, velem tettétek!” Ezután a balján állókhoz szól: „Távozzatok tőlem, ti átkozottak, az örök tűzre, amely az ördögnek és angyalainak készült. Mert éhes voltam, és nem adtatok nekem enni; szomjas voltam, és nem adtatok inni; idegen voltam, s nem fogadtatok be; ruhátlan voltam, és nem takartatok be; beteg voltam és börtönben sínylődtem; s ti nem látogattatok meg engem!” Erre ők is megkérdezik: „Uram, mikor láttunk téged éhezni vagy szomjazni, idegenként vagy ruhátlanul, betegen vagy börtönben, és nem siettünk a segítségedre?» Ő pedig ezt feleli majd nekik: „Bizony, mondom nektek: Amit e legkisebbek egyikével nem tettetek, velem nem tettétek!» Ezek akkor az örök büntetésre mennek, az igazak pedig az örök életre.

## Bazilika felszentelésénének ünnepe

Szent István királyunk a mennybe felvett Boldogságos Szűz Mária tiszteletére templomot építtetett, amely a magyar királyok temetkezési helyéül szolgált. Ez a templom a török időkben romba dőlt. A mai székesfehérvári székesegyház azon a helyen épült, ahol Géza fejedelem temetkezési helye volt. Ezt az épületet III. Béla király a XII. század végén felújíttatta. A XV. században bővítették, majd többszöri javítás után a XVIII. század közepén teljesen felújították, és Szent István király tiszteletére szentelték. Amikor VI. Piusz 1777-ben megalapította a székesfehérvári egyházmegyét, ezt a templomot tette székesegyházzá. Itt őrzik Szent István koponyaereklyéjének egy részét abban a művészi módon elkészített ereklyetartóban, amelyet Mária Terézia királynő adományozott. A XIX. század közepén Farkas Imre püspök örökségéből felújították, és Simor János győri püspök 1866. november 25-én ünnepélyesen felszentelte. Szent István király halálának kilencedik centenáriuma alkalmából XI. Piusz pápa a „kis bazilika” címmel tüntette ki.

## Hirdetések

* Az elmúlt vasárnapi karitászgyűjtés eredményeként a Bazilikában 150.575 Ft, a Szent Imre templomban 66.005 Ft, a szemináriumi templomban 82.400 Ft, a Hosszú-temetői kápolnában 16.680 Ft és a vízivárosi templomban 162.400 Ft adomány gyűlt össze. Köszönjük nagylelkű felajánlásaikat! A befolyt összegek 40%-át a plébániai karitászcsoportok használják fel jótékony célra, a többi részt továbbítottuk az egyházmegyei és országos karitász felé.
* Idei esztendőben is megtartjuk a rászoruló családok megsegítésére az ádventi tartósélelmiszer gyűjtést. A felajánlani kívánt csomagokat a bazilikában a Szent Erzsébet oltárnál helyezhetik el, a Szent Imre templomban és a Szemináriumi templomban a sekrestyében adhatják le december 17-ig. Ádvent utolsó hetén a karitászcsoport tagjai az így összegyűlt tartósélelmiszert eljuttatják rászoruló testvéreinknek.
* Hétfőn 18.30-kor a hitoktatók részére lesz megbeszélés a plébánián, minden hitoktatót szeretettel várunk!
* Pénteken (december 1-én) 18.30-kor a plébánia képviselőtestületének lesz a szokásos havi megbeszélése a templomban. Minden testületi tagot szeretettel várunk.
* Jövő vasárnap 19 órakor lesz a bazilikában a Magyar Honvédség adventi hangversenye. Az immáron 25 éve megrendezésre kerülő koncert a székesfehérvári adventi programsorozat egyik nyitórendezvénye. A koncert ingyenes. Köszöntőt mond Spányi Antal megyéspüspök atya.
* Ádventben a bazilikában reggel 6 órakor ”Roráte”, hajnali szentmisét imádkozunk.
* A Püspöki Palota kertjébe idén is várják mindazokat, akik szeretnének csendes, békés, imádságban eltöltött karácsonyi készülődést. A látogatás során igényes kézműves tárgyakat is lehet vásárolni ajándékba vagy jótékonysági céllal. Ádvent szombatjain és vasárnapjain 10-19 óra között, az utolsó héten hétköznapokon is 13-19 óra között várják a látogatókat. Szombatonként 16 órakor adventi gyertyagyújtás van az egyházmegye katolikus oktatási intézményeinek műsorával.
* A Szent Imre Általános Iskola és Óvoda szeretettel hívja és várja az iskolába készülő gyermeket és szüleiket november 28-án (kedden) 8 órára az iskolába, ahol nyílt órákon mutatkoznak be a leendő elsős tanító nénik, Kisberk Andrea és Schreinerné Rodler Katalin. További információk: www.szentimreovoda.hu

## Templomaink miserendje

**Bazilika**hétköznap18.00 órakor  
vasárnap 7.30, 9.00, 10.30 és 18.00 órakor

**Szent Imre templom**  
hétköznap 8.00 órakor

vasárnap 8.00 és 17.00 órakor

**Szemináriumi templom**

hétköznap 7.00 és 9.00 órakor

szombaton 7.00, 9.00 és 17.00 órakor

vasárnap 7.00 és 9.00 órakor

**Hosszú temetői kápolna**

vasárnap 7.30-kor

Plébániahivatal címe: Székesfehérvár Arany János u. 9.

Nyitva tartás: munkanapokon 9-től 12 óráig. Telefon (06-22) 315-114  
Dózsa István plébános atya 06-30/628-16-11 dozsaistvan@gmail.com

Visnyei László káplán atya 06-20/285-73-88

Bak Ádám diakónus atya 06-70/469-88-27